Р Е П У Б Л И К А   Б Ъ Л Г А Р И Я
43-тоНАРОДНО СЪБРАНИЕ
Проект!

З  А  К  О  Н
за изменение и допълнение на закона за защита на класифицираната информация
Обн. - ДВ, бр. 45 от 30.04.2002 г.; попр., бр. 5 от 17.01.2003 г.; изм., бр. 31 от 04.04.2003 г.; доп., бр. 52 от 18.06.2004 г.; доп., бр. 55 от 25.06.2004 г.; доп., бр. 89 от 12.10.2004 г.; изм., бр. 17 от 24.02.2006 г.; в сила от 01.05.2006 г.; бр. 82 от 10.10.2006 г.; бр. 46 от 12.06.2007 г., в сила от 01.01.2008 г.; изм., бр. 57 от 13.07.2007 г., в сила от 13.07.2007 г.; изм. и доп., бр. 95 от 20.11.2007 г.; изм., бр. 109 от 20.12.2007 г., в сила от 01.01.2008 г.; изм. и доп., бр. 36 от 04.04.2008 г.; доп., бр. 66 от 25.07.2008 г., в сила от 26.09.2008 г.; изм., бр. 69 от 05.08.2008 г.; доп., бр. 109 от 23.12.2008 г.; изм. и доп., бр. 35 от 12.05.2009 г., в сила от 12.05.2009 г.; доп., бр. 42 от 05.06.2009 г.; изм., бр. 82 от 16.10.2009 г.; изм. и доп., бр. 93 от 24.11.2009 г., в сила от 25.12.2009 г.; изм., бр. 16 от 26.02.2010 г., в сила от 26.02.2010 г.; изм., бр. 88 от 09.11.2010 г., в сила от 01.01.2011 г.; изм., бр. 23 от 22.03.2011 г., в сила от 22.03.2011 г.; изм., бр. 48 от 24.06.2011 г., в сила от 24.06.2011 г.; доп., бр. 80 от 14.10.2011 г., в сила от 14.10.2011 г.; изм. и доп., бр. 44 от 12.06.2012 г., в сила от 01.07.2012 г.; доп., бр. 103 от 28.12.2012 г.; изм. и доп., бр. 52 от 14.06.2013 г., в сила от 14.06.2013 г.; изм., бр. 70 от 09.08.2013 г., в сила от 09.08.2013 г.; изм., бр. 49 от 13.06.2014 г.; изм. и доп., бр. 53 от 27.06.2014 г.

§1. В чл. 40, ал. 1, т. 5 се отменя.

§2. В чл. 56 се създава нова т. 5 със следния текст:
„При образуване на досъдебно или съдебно производство за умишлено престъпление от общ характер срещу лице, притежаващо разрешение за достъп до класифицирана информация, служителят по сигурността на информацията в организационната единица предприема мерки за ограничаване на достъпа му до класифицирана информация.”

ПРЕХОДНИ И ЗАКЛЮЧИТЕЛНИ РАЗПОРЕДБИ

§3. Органът, отказал издаване или отнел разрешението за достъп до класифицирана информация в едномесечен срок от влизане в сила на закона, отменя издадените от него решения на основание чл.40, ал.1, т.5 или чл. 59, ал.1, т.1 във връзка с чл. 40, ал. 1, т.5, във връзка с образувано срещу съответното лице досъдебно или съдебно производство за умишлено престъпление от общ характер, ако към тази дата лицето не е осъдено за умишлено престъпление от общ характер.

    София, 17. 06. 2015 г.					Вносители:

М О Т И В И
към законопроекта за изменение и допълнение 
на Закона за защита на класифицираната информация
Съгласно чл.31, ал.3 от Конституцията, обвиняемият се смята за невинен до установяване на противното с влязла в сила присъда. Изискването да не се издава разрешение за достъп до класифицирана информация или издаденото разрешение да се отнема с факта на образуване на досъдебно или съдебно производство, противоречи на чл.6, т. 2 от Конвенция за защита на правата на човека и основните свободи, доп.с Протокол № 2 от 6.05.1963 г., изм. с Протокол № 3 от 6.05.1963 г., Протокол № 5 от 20.01.1966 г., Протокол № 8 от 19.03.1985 г. ратифицирана със закон, приет от НС на 31 юли 1992 г. - ДВ, бр. 66 от 14. 08.1992 г.,обн., ДВ, бр. 80 от 2.10.1992 г., в сила от 7.09.1992 г., изм. и доп., с Протокол № 11 от 11.05.1994 г. и на чл. 6, т.1 и 2 от консолидираната версия на Договора за Европейския съюз и на Договора за създаване на Европейската общност (97/C 340/02).Изискването в настоящата редакция на ЗЗКИ противоречи и на чл.16 от Наказателно-процесуалния кодекс. Цитираните разпоредби въвеждат една презумпция, чието оборване става с факта на влизане в сила на осъдителна присъда, а не с образуването на досъдебно или съдебно производство за умишлено престъпление от общ характер.Последното не може да бъде основание нито за отказ за издаване на достъп до класифицирана информация, нито за отнемане на вече издаден такъв. Отнемането на достъпа до класифицирана информация на това основание създава задължение за органа по назначаване да освободи държавните служители, респ.военнослужещите за които в длъжностните им характеристики се изисква да притежават достъп до класифицирана информация, на основание чл. 107, ал.1, т. 5 от ЗДСл, респ.чл. 165, т.7 от ЗОВСРБ. Образуването на досъдебно или съдебно наказателно производство може да бъде и основание за отстраняване от работа в съответствие с разпоредбите на съответните специални закони.
Като допълнителен мотив може да се посочи обстоятелството, че на 12.06.2015 г. председателят на Държавната комисия по сигурността на информацията е подготвил и изпратил по реда на външно ведомственото съгласуване проект на Закон за изменение на Закона за защита на класифицираната информация, с който се предлага именно отмяната на т.5 от чл. 40, ал.1. В приложените към законопроекта мотиви освен горепосоченото, се отбелязва и обстоятелството, че формалното прилагане на изискването срещу лицето да няма образувано досъдебно или съдебно производство за умишлено престъпление от общ характер води до постановяване на откази за достъп до класифицирана информация или до отнемане на издадени разрешения за достъп. Това влече значителни негативни последици за лицата, като при постановен отказ лицето няма право да кандидатства за заемане на длъжност или за изпълнение на задача, налагащи достъп до класифицирана информация, за срок от една година от издаване на отказа. В случаите на отнемане на издадено разрешение, срокът, в който лицето е ограничено да кандидатства за такива длъжности или задачи е три години, при това без значение, дали в  последствие е последвала оправдателна присъда. Лицата търпят тези ограничения без да има доказана вина за извършване на престъпления, а дори и нещо повече-и в случаите, когато производството е прекратено или е завършило с оправдателна присъда. Наличието на неблагоприятна информация за определено лице, която влияе върху неговата надеждност и лоялност следва да бъде оценявана в контекста на изискванията на чл.40, ал.1, т.6 и т.8 във връзка с чл. 41 и чл. 42 от ЗЗКИ. В този смисъл отмяната на т.5 от чл. 40, ал.1 няма да се отрази върху критериите за оценка на надеждността на лицата и няма да доведе до понижаване на стандартите за сигурност в областта на персоналната сигурност на класифицираната информация.
Предложението за изменения в ПЗР е свързано с прилагането на отмяната на т. 5 от чл. 40, ал.1.С предложената разпоредба се създава възможност за възстановяване правата по този закон на всички лица, на които е отказан достъп до класифицирана информация, респ. вече издаден достъп е отнет, само поради наличието на досъдебно или съдебно производство за умишлено престъпление от общ характер, което се предлага да отпадне като изискване за издаване на достъп по чл. 40, ал.1 от ЗЗКИ. При положение, че образуваното срещу тях досъдебно или съдебно производство, не е завършило с осъдителна присъда, и след отмяна на решението на органа, отказал издаването или отнел разрешението за достъп до класифицирана информация в предложените срокове, същите ще могат да се ползват със статута на лица, по отношение на които не е било налице отказ, респ. отнемане на достъпа:
-няма да е налице забраната по чл. 57, ал.6 от ЗЗКИ за кандидатстване на длъжност или за изпълнение на конкретна задача, свързана с работа с класифицирана информация за срок от една година от издаването на отказа;
-няма да е налице забраната по чл. 59, ал.6 от ЗЗКИ за кандидатстване на длъжност или за изпълнение на конкретна задача, свързана с работа с класифицирана информация за срок от три години от отнемането;
-няма да е налице основание за ненадежност на кандидати по чл. 102, ал.1, т.2 при сключването или изпълнението на договор, свързан с достъп до класифицирана информация, касаеща индустриалната сигурност;
-ще разполагат с процесуалната възможност при наличие на предпоставките, посочени в чл. 99 от АПК да претендират отмяна на заповедта си за прекратяване на служебното си правоотношение /чл. 107, ал.1, т. 5 от ЗДСл/, респ. на договора си за военна служба /чл. 165, т.7 от ЗОВСРБ/ и възстановяване на предишна длъжност.

За срока до приключване на досъдебното/съдебното производство, защитата на класифицираната информация се осигурява от длъжностното лице по сигурността на информацията в съответното ведомство, което предприема мерки за ограничаване на достъпа на лицето, срещу което е образувано досъдебното/съдебното производство.

.

София, 17. 06. 2015 г.				ВНОСИТЕЛИ: